《偈四首 其一》
宋代·释法恭

春风杨柳眉，春禽弄百舌。一片祖师心，两处俱漏泄。

不动步还家，习漏顿消灭。暗投玉线芒，晓贯金针穴。

深固实幽远，无人孰辨别。惭愧可怜生，头头皆合辙。

不念阿弥陀，南无乾屎橛。无智痴人前，第一不得说。

作者简介：释法恭（一一○二～一一八一），号石窗叟，俗姓林，明州奉化（今属浙江）人。幼于栖真禅院祝发，师事则韶，徽宗宣和七年（一一二五）受具戒。历住光孝、能仁、报恩、雪窦、瑞岩诸寺。孝宗淳熙八年卒，年八十。为青原下十四世，天童宏智正觉禅师法嗣。事见《攻愧集》卷一一○《瑞岩石窗禅师塔铭》，《嘉泰普灯录》卷一三、《五灯会元》卷一四、《补续高僧传》卷九有传。今录诗五首。